Бекъул Иринэ токIуэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ Iэтауэ щагъэлъэпIащ Урысей студентым и махуэр. АбыкIэ хъыбар къыдигъэ-щIащ еджапIэ нэхъыщхьэм и пресс-IэнатIэм.
А Iуэхугъуэ дахэм хуэгъэпсауэ университетым къыщызэрагъэпэщащ «КъБКъУ-м и пщащэ нэхъ гуакIуэ-2020» зэпеуэ гъэщIэгъуэныр. Зэхьэзэхуэм хэтхэм я зэфIэкIыр къэ- зыпщытэ гупым хагъэхьат КъБКъУ-м и студсоветым и пашэхэр, университетым и студентхэмрэ аспирантхэмрэ я профсоюз комитетым и лIыкIуэхэр, КъШР-м щIыхь зиIэ и артисткэ Третьяк Татьянэ, телевиденэм и лэжьакIуэ Теппеев Ахъмэт, уэрэджыIакIуэ Шэт Атмир сымэ.
Нэжэгужэу, гукъинэжу екIуэкIащ зэпеуэр. Студенткэхэр зэхьэзэхуащ я акъылыфIагъкIэ, IэпщIэлъапщIагъэкIэ, гъащIэм хуаIэ еплъыкIэхэри ябгъэдэлъ творческэ зэфIэкIхэри къагъэгъэлъэгъуащ. ЕджапIэ нэхъыщхьэм и пщащэ нэхъ гуакIуэхэм, дахэхэм, Iущхэм халъытащ студенткэхэу Мэкъуауэ Элинэ (ИПЭиФ), Щоджэн Камилэ (СГИ), Балэ Каринэ (КъБКъУ-м и медколледж), Бей ФатIимэ (СГИ), Бекъул Иринэ (ИППиФСО), Ахьмэд Татьянэ (ИФиМ). «КъБКъУ-м и пщащэ нэхъ гуакIуэ-2020» цIэ лъапIэр фIащащ Бекъул Иринэ.
Студентхэм я махуэшхуэ пшыхьыр ягъэдэхащ еджапIэ нэхъыщхьэм щыIэ творческэ гупхэм.
Къардэн Тамбий.
